钦定古今图书集成/明伦汇编/氏族典/第260卷 > 王遵业
## 钦定古今图书集成/明伦汇编/氏族典/第260卷 > 王遵业

按《魏书王慧龙传》，慧龙子宝兴，宝兴子琼。琼长子遵
业，涉历经史，位著作佐郎，与司徒左长史崔鸿同撰
起居注，迁右军将军，与崔光、安丰王延明等参定服
章。及光为肃宗讲《孝经》，遵业预讲筵，应诏作释奠侍
宴诗，时人语曰：“英英济济，王家兄弟。”遵业有誉当时，
与中书令陈郡袁翻、尚书琅琊王诵并领黄门郎，号
曰“三哲。”时政归门下，世谓“侍中、黄门为小宰相。”而遵
业从容恬素，若处丘园。尝著穿角履，好事者多毁新
履以学之。及参朱荣入洛，兄弟在父丧中，以于庄帝
有从姨兄弟之亲，相率奉迎，俱见害河阴。